**Predstavitev ministrice mag. Tatjane Bobnar na interpelaciji**

Spoštovani poslanke in poslanci!

Pred vami stojim kot ministrica za notranje zadeve, ki mi je zaupana odgovornost vodenja tega zahtevnega resorja, ki vključuje tudi delo Policije in Inšpektorata Republike Slovenije za notranje zadeve.

S svojimi sodelavkami in sodelavci vsa svoja prizadevanja, znanje in izkušnje usmerjamo v **zagotavljanje zakonitosti, reda in varnosti za vse**. To - za razliko od prejšnje vlade, ki je s protiustavnimi odloki, ki jih je na vlado pošiljal moj predhodnik, nesorazmerno posegala v človekove pravice, ustrahovala ljudi z do tedaj še nikoli tolikšno količino solzivca, namesto da bi jim ob covidu pomagala - dosegamo mi z doslednim spoštovanjem človekovih pravic in svoboščin. Prvi rezultati po slabih petih mesecih našega delovanja nas opogumljajo v tej usmeritvi, saj podatki kažejo, da **javnost policiji znova zaupa**!Na začetku mandata sem se k temu zavezala in to postavila kot enega od ciljev našega dela.

Nedavna raziskavajavnega mnenja, merjenega v oktobru, kaže izrazito in občutno rast zaupanja v policijo. Na to smo ponosni. Tak rezultat nakazuje tektonske spremembe javnosti pri dojemanju policije, varnosti in zaupanja v demokratično delovanje državnih institucij, na podlagi dela te vlade in tega vodstva Ministrstva za notranje zadeve (MNZ) in policije. Pokazali smo:

* da lahko vodni top namesto solzivca pomaga tam, kjer ga ljudje najbolj potrebujejo;
* da podpiramo in varujemo svobodo izražanja in zbiranja na protestih;
* da aktivno delujemo pri preprečevanju nasilja v družni, nad ženskami in otroci,
* da varujemo človekove pravice državljanov in tistih, ki pridejo na slovensko mejo, ne glede na raso, vero, kulturo ali politično prepričanje; verjetno se ob tem spomnite napovedi prejšnjega ministra Aleša Hojsa, da lahko Slovenija sprejme in namesti do 200.000 ukrajinskih beguncev. Ali je posredi rasizem, ko problematizirate 200 sprejetih ljudi na dan, ki sicer molijo drugega boga;
* pokazali smo, da ograje ne smejo ločevati ljudi in omejevati kakovosti življenja v obmejnem prostoru;
* da je policijsko delo usmerjeno k ljudem in za njih.

V nadaljevanju bom na kratko **zavrgla neutemeljene in zavajajoče obtožbe** predlagateljev interpelacije. Ugotavljam, da **se zagovarjam predvsem zaradi spoštovanja človekovih pravic**, na kar sem kot ministrica, kot pravnica in kot človek predvsem ponosna.

Namreč takoj po začetku mandata sem poleg tega, da sem podala soglasje za umik nesorazmernih tožb za povrnitev stroškov dela policije na protestih, ki so temeljile na kršitvah človekovih pravic, preklicala usmeritve prejšnjega ministra Aleša Hojsa za delo policije na protestih, posredovala nove, ki temeljijo na ustavi, spoštovanju človekovih pravic. Policiji sem posredovala tudi usmeritve za obravnavo pribežnikov in te usmeritve, ki mi jih očitate, temeljijo na temeljnih človekovih pravicah in na zahtevi po individualni obravnavi vsakega človeka, s posebnim poudarkom na zaščiti ranljivih skupin – otrok in mladoletnikov brez spremstva – in kar nekaj jih je na tej zahodnobalkanski poti, veste. Njihove usode so žalostne.

Spomnila bi ob tem na poročilo Varuha človekovih pravic, ki je v primeru utopljene kurdske deklice ugotovil številne kršitve človekovih pravic in vse, kar ste takrat premogli, je bilo to, da ste mami očitali zakaj ni šla na mejni prehod.

Pozivam vas, da ne nasedamo sovražni retoriki – kajti ne gre za migrante in begunce, ki jih SDS prikazuje kot varnostno in kulturno grožnjo. In ne gre za ograje na meji in ograje okoli parlamenta ali na trgih, temveč gre za ustrahovanje državljanov in prebivalcev Slovenije s temami, ki vzbujajo strah in paniko.

Politika strahovladanja, torej politika, ki je lastna eni opciji, seveda potrebuje nenehne zunanje sovražnike. Vendar temu ljudje ne nasedajo več.

**Migracije: zakonitost, varnost, solidarnost**

Naši odgovori so: zakonitost, varnost, solidarnost in pravičnost.

Najprej naj izpostavim, da **nezakonito prehajanje meje nikakor ni povezano z odstranjevanjem ograje**.

Dejstva govorijo nasprotno:

* ograje, žice in zidovi ne preprečujejo migracij. Skozi zgodovino nikoli niso preprečili migracij, prav tako ne v sodobnosti;
* ograje in rezilne žice na meji so nesprejemljive v vsaki civilizirani, demokratični družbi, še zlasti pa na meji med dvema državama članicama EU, ki bosta očitno kmalu tudi obe članici skupnega schengenskega prostora.

Pomembno je izpostaviti naslednje. Migracije kot družbeni fenomen povzročajo tako podnebne spremembe, verski, politični in ekonomski dejavniki, oboroženi konflikti in podobno. Zavedati se je treba, da so **migracije stalnica človeških družb**, ki vseskozi zahtevajo kompleksno upravljanje. In prav to v tej sestavi vlade tudi ves čas aktivno delamo.

Posebej velja poudariti, da je **zaščita ljudi, ki bežijo pred preganjanjem**, civilizacijska pridobitev, ena od temeljnih vrednot človečnosti, ki je vtkana v verske in kulturne tradicije, pa tudi v mednarodno in posledično nacionalno pravo.

Neregulirani prestopi meje v letu 2022 so se **začeli povečevati marca 2022, torej še pred nastopom te vlade** in pred mojo - po vaše problematično retoriko - ki sicer temelji na humanosti. Ne vem pa, zakaj se vaša vlada v marcu ni ustrezno mednarodno odzvala, vsekakor vaši ukrepi niso bili učinkoviti.

Izpostaviti vsekakor moram, da so vsakršne primerjave z letoma 2020 in 2021 neprepričljive, ker so ti leti izrazito zaznamovali ukrepi za preprečevanje širjenja covida, ki so pomembno vplivali tudi na čezmejno mobilnost. **Primerjava z bolj reprezentativnim letom 2019** kaže, da je bilo nereguliranih prehodov meje do 6. novembra letošnjega leta za 46,4 odstotka več kot v istem obdobju leta 2019.

Agencija Frontex je izdelala strateško analizo tveganja, ki vsebuje oceno, da je povečano število pribežnikov posledica poslabšanja razmer v tretjih državah z velikim migracijskim potencialom in da gre ob tem s strani nekaterih držav tudi za politično motiviran pritisk na Evropsko unijo (EU). Prav tako je po oceni Frontexa pritisk zaradi **vizumske liberalizacije držav Zahodnega Balkana**. O tem nekoliko več kasneje.

Na balkanski migracijski poti je **največ nezakonitih prehodov na meji med Srbijo in Madžarsko, ki ima kar dvojno ograjo**. Ta dokaz iz prakse kaže, da ograje migracij ne preprečujejo, niti jih ne usmerjajo. Nasprotno. Drage ograje na madžarski meji so opremljene z različnimi tehničnimi senzorji. Kljub temu ugotavljajo številne primere tunelov pod ograjami in poškodbe ograj. In migracije se kljub domnevni zaščiti nadaljujejo in so samo še nevarnejše za vse vpletene.

Nemčija tako na primer poroča o 2000 nezakonitih prehodov meje dnevno, iz smeri Češke, kamor pridejo iz madžarske smeri. Morda pa se lahko, po vaši maniri, vprašamo, ali so za to krivi taki članki …

Kakorkoli, pomembno dejstvo je, da **je trend nezakonitih prehodov meje značilen za celotno EU in nikakor ni lokalna slovenska posebnost**, ali posledica retorike predsednika vlade ali mene, kot nama populistično očitate. Navedeni statistični pokazatelji jasno kažejo, da Slovenija ne more biti oaza brez migracij. Zato je jasno, da je za upravljanje migracij ključno mednarodno, tudi globalno sodelovanje. Slednje je eno naših prednostnih delovanj.

Nadalje je pomembno izpostaviti, da je bila:

* ograja postavljena kot začasen ukrep v obdobju množičnih migracij leta 2015. Danes takih izrednih razmer ni, četudi bi jih predlagatelji interpelacije želeli politično poustvariti. Naj spomnim, da smo leta 2015 zabeležili 360.213 nezakonitih prehodov meje, na najbolj obremenjeni dan v letu 2015 je bila številka okoli 13.000, letos do 6. novembra pa v celem letu nekaj tisoč več, 21.355.
* Seveda se zavedamo, da so migracije kompleksne, globalne in zelo raznolike, zato je naš **cilj nova migracijska politika**, ki je osredotočena na varnost, integracijo, človekove pravice in zakonitost. Ustanovili smo posvetovalno telo za migracije, ki v okviru treh stebrov kreira novo strategijo. **Sodelujem z nevladnimi organizacijami, akademijo, raziskovalci in lokalnimi skupnostmi,** ki so ključni viri znanja in izkušenj na področju vključevanja migrantov v slovensko družbo.
* **Integracija je element varnosti**. Pomeni namreč imeti prostor v družbi, dostop do zaposlitve, možnost biti član in prispevati v dobrobit celotne družbe – je dejavnik, ki pomeni več varnosti za vse. Ne pozabimo – v evropskih družbah je skrbstveno delo za ostarele ljudi v veliki domeni v rokah migrantskih delavk. Tudi medicinska oskrba ali pa, denimo, transport. Slovenija vse te trende pozna in trg dela potrebuje tuje delavce – na univerzi, na gradbiščih, v bolnišnicah, domovih za starejše, pri avtobusnih prevoznikih in tako dalje. Ta dejstva je treba upoštevati. Zato ne pristajamo na ozko in vsiljeno predstavo o migracijah kot nezakonitih prehodih meje.

**Zagotavljanje varnosti za vse**

V nadaljevanju bom argumentirala to, kar je moja primarna naloga: zagotavljanje varnosti. Z vso odgovornostjo lahko trdim, da **policija strokovno in redno zagotavlja visoke standarde varnosti za vse.**

V Sloveniji letos beležimo visoke številke nezakonitih prehodov meje državljanov iz tretjih držav, ki doslej niso bili del migracijskih tokov, kar je predvsem posledica ugodne vizumske politike držav Zahodnega Balkana, predvsem Srbije. Gre za državljane Indije, Burundija in Kube, ki so zakonito vstopali v Srbijo, nato pa nezakonito prehajali v EU, tudi Slovenijo. Statistični podatki kažejo, da je mogoče dobršni del povečanja nezakonitih prehodov meje v letošnjem letu pripisati državljanom navedenih držav. Njihov delež je 25 odstotkov (skupaj približno 4000).

Evropsko komisijo in partnerske države v regiji Zahodnega Balkana smo v zadnjih mesecih večkrat in na različnih ravneh pozvali k uskladitvi vizumskih režimov držav v regiji, zlasti Srbijo, z vizumsko politiko EU. Na začetku oktobra 2022 sem na podpredsednika Evropske komisije in evropsko komisarko naslovila tudi pismo za čimprejšnje ukrepanje na tem področju, na to sem opozorila tudi na najinem dvostranskem srečanju 13. oktobra. Na nujnost ukrepanja sem opozorila tudi na zasedanju notranjih ministrov EU 14. oktobra v Luksemburgu in sestanku še s šestimi državami članicami, ki jih najbolj zadeva neusklajenost vizumskih režimov v državah Zahodnega Balkana.

Ob tem pa sem na Evropsko komisijo naslovila tudi poziv, da se čim prej ugotovi, kaj lahko kot EU naredimo na primer v Burundiju, tako na področju človekovih pravic, razvojni pomoči kot boju zoper tihotapce.

Vlada Republike Srbije je 21. oktobra sprejela odločitev o preklicu brezvizumskega režima za Burundi in Tunizijo, ki je posledica različnih aktivnosti tako Evropske komisije kot tudi držav članic v Srbiji.

**Problema nereguliranih prehodov meje torej ne more reševati vsaka država sama**. Zadevo je treba obravnavati celovito, v tesnem sodelovanju z državami izvora in tranzita s tesnim mednarodnim oziroma regionalnim sodelovanjem. Zato Slovenija že izvaja različne aktivnosti, ki prispevajo k zmanjšanju migracijskega pritiska (to je preprečevanje tihotapstva, spopadanje z organizirano kriminaliteto, spodbujamo krepitev mandata agencije Frontex, pred kratkim je bil podpisan sporazum med Frontexom in Severno Makedonijo, spodbujamo napotitev uradnikov na mejo z Bolgarijo in Srbijo ter s Severno Makedonijo, tja napotujemo vsak mesec naše policiste, spodbujamo angažiranje strokovnjakov Europola na območju Zahodnega Balkana za boj proti tihotapcem). Vse to so ustrezni ukrepi, ki jih izvajamo.

Aktivno tudi izmenjujemo informacije z Europolom, tedensko se udeležujemo sestankov na temo migracij pri Europolu, ki pripravlja tedenska poročila o stanju.

**Policija izvaja učinkovit nadzor meje s sodobno opremo in tehnologijo** ter sistemi videonadzora v več centrih ob meji, tudi z mobilnimi kamerami. Prav tako redno spremlja varnostno problematiko in se na njo odziva skladno z analizami tveganja in ocenami ranljivosti in tako že redno:

* razporeja kadre in tehnično opremo iz cele države, na lokacije, ki so bolj obremenjene,
* opravlja poostrene nadzore,
* krepi sodelovanje s Slovensko vojsko, ki se prerazporeja na najbolj obremenjena območja,
* povečano sodeluje s hrvaškimi varnostnimi organi z možnostjo povečanja mešanih patrulj in izboljšanja komunikacije v primerih, ko so večje skupine ljudi zaznane še na območju Hrvaške,
* s 24. oktobrom 2022 smo okrepili mešane patrulje z italijanskimi varnostnimi organi.

Polega tega smo spremenili Pravilnik o postopku s tujcem, ki izrazi namero podati prošnjo za mednarodno zaščito. Z dopolnitvijo se je z odpravo administrativnih bremen poenostavil postopek. Policija je nadgradila svoje postopke z novejšimi rešitvami informacijske tehnologije, ki prav tako krajšajo in zmanjšujejo administrativno breme, hkrati pa zadržujejo vse pravno formalne zahteve postopka, evidentiranja in spoštovanja človekovih pravic.

Na ta način **zagotavlja varnost za vse: za lokalne prebivalce, prebivalce Republike Slovenije in EU ter tudi za migrante**.

Policijske uprave, ki imajo v postopkih največ pribežnikov, **ne zaznavajo povečanja kaznivih dejanj in prekrškov** ali nadlegovanja prebivalcev z njihove strani. V občinah na meji s Hrvaško policija beleži padec kriminalitete in prekrškov. V določenih občinah je v bistvu žal še najbolj naraslo število kaznivih dejanj nasilja v družini in neplačevanje preživnin.

Aktivnosti policije so prednostno usmerjene predvsem v **razbijanje kriminalnih tihotapskih združb v celotni regiji Zahodnega Balkana**. Kar je v bistvu najbolj potreben ukrep. Letos do 6. novembra smo obravnavali 180 primerov (lani v celem letu 177), v katerih je bilo prijetih 228 tihotapcev, za 152 je odrejen pripor.

Slovenska policija je pri svojem delu uspešna in vse te številke so rezultat uspešnega dela.

V kratkem bomo v Sloveniji organizirali **srečanje generalnih direktorjev policij sosednjih držav in regije Zahodnega Balkan**a (članice Procesa Brdo in sosednjih držav), ki bodo potrdili načrtovane aktivnosti, dosegli dogovore o skupnih prioritetah na področju nezakonitih migracij in razbijanja tihotapskih mrež in se zavezali k aktivnemu sodelovanju in izmenjavi informacij med policijami teh držav.

V prihodnjih tednih imam v načrtu tudi **več dvostranskih srečanj z ministri v regiji**, kakor tudi s sosednjimi državami. Rezultat vseh aktivnosti bomo na koncu analizirali in podali nadaljnje smernice za delo na ministrskem srečanju Procesa Brdo v začetku prihodnjega leta.

Vlada je sprejela odlok o spremembi odloka o Strategiji skladnega upravljanja državne meje Republike Slovenije (IBM Strategija). Usmerjena je k pospešitvi potrebnih postopkov, modernizaciji in izboljšanju izmenjave informacij, predvsem pa k boljšemu sodelovanju z agencijo Frontex in drugimi državami članicami s posebnim poudarkom na spoštovanju človekovih pravic. Ustanovljena je delovna skupina vlade za implementacijo IBM Strategije.

Ob tem pa ves čas, poleg vsega naštetega, **intenzivno sodelujemo z lokalno skupnostjo**. Imela sem več sestankov z župani, tudi iz najbolj obremenjenih občin, izrazili so zadovoljstvo z našim odzivanjem, pohvalili delo MNZ in policije, pozdravili odstranitev žice in dodelitev finančne pomoči.

**Mednarodna zaščita**

V nadaljevanju želim izpostaviti še določene manipulacije, ki so škodljive, ker navajajo k nestrpnosti in sovražnemu govoru. Ena od takih je nalepka nezakoniti migrant. Če oseba zaprosi za azil, s tem ni storila ničesar protipravnega ne glede na to, kako je vstopila v državo. Poleg tega človek pač ne more biti nezakonit. Ali je nezakonit petletni otrok, ki sam potuje, od kdo ve kod in kdo ve kam?

Že Konvencija Združenih narodov o statusu beguncev iz leta 1951 predpostavlja, da so **okoliščine prosilcev za azil lahko pogosto take, da morajo uporabiti neregularne načine za vstop v državo**, kjer iščejo zaščito. Dajte vendar to razumeti in sprejeti. Tudi v skladu s 35. členom Zakona o mednarodni zaščiti se v primeru, ko je oseba, ki je zaprosila za mednarodno zaščito v Sloveniji, in je nezakonito vstopila na ozemlje države, to ne obravnava kot nezakonit prehod.

**Slovenija je specifično tranzitna za prosilce za azil**, saj velika večina tistih, ki tukaj izrazijo namero, odide naprej v druge evropske države. Vendar velja biti previden pri razlagi tega pojava. Navedeno ne pomeni, da vse te osebe niso upravičene do zaščite ali celo da gre za ekonomske migrante, ki so zlorabili možnost zaprositi za azil. Takega zaključka tudi ne podpirajo podatki o uspešnosti prošenj za mednarodno zaščito na širši evropski ravni. V Evropi je stopnja priznavanja statusa mednarodne zaščite kar 41 odstotkov, kar pomeni, da je skoraj vsaka druga odločba taka, da priznava prosilcu mednarodno zaščito.[[1]](#footnote-1) Med njimi so tudi tisti, ki so na poti prečkali Slovenijo. Da so lahko upravičeni do statusa mednarodne zaščite, so morali izkazati utemeljen strah pred preganjanjem v državi izvora.

**Prosilci za azil so pogosto označeni kot tisti, ki zlorabljajo pravico zaprositi za zaščito**, ker zanjo niso zaprosili v prvi državi, v katero so vstopili na svoji poti. Vendar mednarodno pravo ne zahteva, da bi morali zaprositi za azil v prvi državi, v katero pridejo. In kar je za nekoga varna država (ker tam denimo dopustuje), ni nujno varna država za nekoga, ki beži pred preganjanjem, posebej tedaj ko tam ni ustreznih sprejemnih pogojev in zagotovljenih minimalnih standardov prava mednarodne zaščite.

**Napačne predstave o prosilcih za azil niso zgolj nedolžne pomote, so nestrpnost**, usmerjena v ranljivo populacijo, ki se zato sooča s sovražnostjo v državah, ki so se mednarodnopravno obvezale, da bodo begunce zaščitile.

Delež prosilcev za azil in oseb, ki imajo status mednarodne zaščite, v migrantski populaciji v Republiki Sloveniji je zanemarljiv (zlasti glede na delež migrantskih delavcev in drugih oseb z dovoljenji za prebivanje). Slovenija na področju mednarodne zaščite dosledno upošteva mednarodnopravne standarde varovanja človekovih pravic, zlasti zagotavlja individualno obravnavo in upošteva potrebe ranljivih skupin. Stanje na področju mednarodne zaščite kaže, da ima Slovenija nadzor nad svojimi mejami in da ni potrebe po kakšnem kriznem odzivanju.

Statistika na področju varnosti jasno kaže, da **zaradi migrantov ne narašča kriminaliteta, tudi tam ne, kjer se odstranjuje žica**.

Eden zelo pomembnih pokazateljev uspešnega dela Policije je preprečevanje tihotapljenje ljudi in pregon tihotapcev, ki zlorabljajo človeške stiske za okoriščanje.

Edini pravi ocenjevalci dobrega dela policije so ljudje, ki pa, kot kaže javno mnenje, policiji znova zaupajo. Zato znova ponovim, da so očitki predlagateljev interpelacije populistična manipulacija, ki temelji na kulturi strahu in nestrpnosti do Drugega.

Naš odziv na te poskuse je jasen**: zavezani smo človekovim pravicam**, solidarnosti in zagotavljanju varnosti državljanom in prebivalcev v Republiki Sloveniji.

**Rezilna žica in ograja sta nesorazmerna ukrepa**

Predlagatelji mi v 2. točki **očitajo, da odločitev za odstranitev ograje ni temeljila na ustreznih strokovnih podlagah**.

Dejstvo je, da je postavljanje žice in panelne ograje **unikum v slovenski zgodovini** in je posledica politične odločitve ene od prejšnjih vlad in **ni temeljila na strokovnih podlagah**. Takrat so jo poimenovali začasna tehnična ovira, iz česar jasno izhaja, da njen namen ni bil trajen.

**Ograja je zarezala v življenja ljudi na obeh straneh meje** in s tem poslabšala kakovost življenja. Rezilna žica se je izkazala tudi za n**evarno tako za ljudi kot za živali**. Pišejo mi lovske družine, naj vendarle odstranimo to nevarnost iz narave, name se obračajo številni posamezniki, poglejte si film Žica, v njem ljudje povedo, kaj si mislijo o tej ograji, udeležite se kakšne razprave s civilno družbo. Zaradi postavitve ograje je prišlo tudi do zanemarjanja vzdrževanja porečij ob meji z Republiko Hrvaško. **Ljudje so žico doživeli kot tujek** v vsakdanjiku, zato je bila odstranitev žice predvolilna obljuba, koalicijska zaveza, ki je na podlagi izdelane varnostne ocene postala tudi sklep Vlade Republike Slovenije.

Če povzamemo: **rezilna žica in ograja sta nesorazmerna in ukrepa, ki sta tudi neučinkovita**. Kako lahko to rečem? Ker je največja gostota prihoda pribežnikov tam, kjer rezilna žica še stoji. Edina korist bo bodoča uporaba odstranjene panelne ograje za dobrobit v lokalnih skupnostih. Ograja, ki je poprej motila življenja ljudi, bo v bodoče dobila funkcionalno vlogo v krajih ob meji. **Rezilno žico pa pošiljamo na odpad**. Trenutno sicer umaknjenih 8,6 kilometra. Odstranjujemo pa tudi s strani narave podrte ostanke panelne ograje.

**Fotopub: policija je bila uspešna**

V 3. točki predlagatelji izpostavljajo **problematiko spolnih zlorab v primeru Fotopub.**

Pojasnjujem, da so se 21. avgusta 2022 pojavile objave z očitki spolnih zlorab in drugih kaznivih dejanj, povezanih z Dušanom Josipom Smodejem in društvom Fotopub. **Policija je v tej zvezi nemudoma** **javno pozvala oškodovance k prijavam.**

Na spletni strani eUprava je ministrstvo na podlagi pobude civilne družbe tudi takoj vzpostavilo možnost, da lahko žrtve spolne zlorabe anonimno prijavijo.

Zaradi medijskih očitkov, da policija še ne vodi predkazenskega postopka, sem 25. avgusta 2022 od policije zahtevala poročilo o izvedenih aktivnostih (13. člen Zakona o organiziranosti in delu v policiji). Dodatno poročanje sem zahtevala po objavi v oddaji Tarča (8. september 2022) zaradi navedb, da policija še ni opravila razgovora z osumljencem.

Iz obeh poročil Direktorata za policijo in druge varnostne nalove, ki sem ju prejela, izhaja, da je **policija takoj začela intenzivno izvajati aktivnosti** za odkritje kaznivih dejanja in bila pri tem tudi uspešna. Predkazenski postopek je vseskozi usmerjal državni tožilec, ki je ob preiskovanem sodniku tudi tisti, ki ocenjuje obstoj dokaznih standardov, ki so potrebni za poseganje v človekove pravice (torej za hišne preiskave, preglede elektronskih naprav in podobno).

Komuniciranje policije z javnostmi ni bilo populistično, ampak je bilo **podrejeno interesom žrtev preiskave ter varovanja zasebnosti in zaščiti žrtev**.

V skladu z zakonskimi omejitvami v Zakonu o organiziranosti in delu v policiji kot ministrica ne posegam v preiskovalne aktivnosti policije, ker verjamem v vladavino prava in tudi zato smo spremenili uredbo in podprli spremembe Zakona o organiziranosti in delu v policiji, saj je prejšnja vlada onemogočala delo državnega tožilca in v nasprotju z Zakonom o kazenskem postopku, dala večje pristojnosti MNZ. **Očitki o opustitvi mojega dolžnostnega ravnanja in o zavajanju javnosti so tako neutemeljeni**.

**Policija je zaznala 12 sumov kaznivih dejanj, ugotovljenih devet oškodovancev in tri osumljene osebe.** Na okrožno državno tožilstvo je bila vložena kazenska ovadba za štiri kazniva dejanja: zoper spolno nedotakljivost, omogočanje uživanja prepovedanih drog in povzročitve hude telesne poškodbe, v zvezi več sumov kaznivih dejanj posredovano poročilo. Kazenska ovadba je bila podana tudi zaradi kaznivega dejanja poškodovanje tuje stvari, tatvine in grožnje. Poteka še preiskava kaznivega dejanja zaradi suma kaznivega dejanja v povezavi z nenamensko porabo javnih sredstev. Ker je v enem primeru pregon zastaral, je policija o tem podala poročilo na tožilstvo.

**Način zbiranja podpisov podpore ustaljen že od 1997**

**Še ena umetno ustvarjena obtožba,** ki jo zavračam, pa je 4. očitek, namreč da je MNZ z dejanji v zvezi z volitvami povzročilo **očitno neenakost pred zakonom**. Gre za neutemeljen in politično motiviran konstrukt. Vse to je bilo temeljito pojasnjeno že na predhodni neuspešni interpelaciji zoper zunanjo ministrico.

Dejstvo je, da MNZ posreduje naslove za zbiranje podpisov podpore na ustaljen način že od leta 1997. V vseh teh letih **MNZ obravnava vse kandidate popolnoma enako**.

To pomeni, da **MNZ posreduje naslove za zbiranje podpisov podpore na zaprosilo posameznika**, ki zbira podpise. Nikoli ta princip ni bil problematiziran. Tudi ne na primer leta 2007, ko je bil predsednik vlade Janez Janša, minister za notranje zadeve Dragutin Mate in je MNZ poslalo zaprosilo na Ministrstvo za zunanje zadeve in druge državne organe za Arturja Šterna, Eleno Pečarič, Mitja Gasparija, Darka Krajnca, Pavla Premka in Jožeta Andrejaša, ob različnih datumih, torej ne za vse naenkrat; Ministrstvo za zunanje zadeve je vodil Dimitrij Rupel, ki je bil tako kritičen sedaj do naju s kolegico ministrico Tanjo Fajon.

Zato je povsem neutemeljen očitek o favoriziranju kandidatke Nataše Pirc Musar, saj je MNZ postopal popolnoma enako tudi v primeru šestih drugih kandidatov. MNZ je enako, torej na podlagi zaprosila, deloval tako v primerih predsedniških kandidatov kot referendumskih pobud, med drugim tudi aktualnih, ki jih je vložila stranka SDS. Popolnoma enaka navodila so bila posredovana v času ministrovanja dr. Vinka Gorenaka in Aleša Hojsa na primer za potrebe letošnjih parlamentarnih volitev.

Naj sklenem s poudarkom, da ni pravilna navedba interpelacije, da bi moral MNZ naslovnikom dopisa posredovati naslove vseh kandidatov hkrati in na začetku zbiranja podpore. MNZ ne more vedeti, kdo zbira podpise podpore in kje. Edini način, da MNZ uradno izve, kdo namerava kandidirati s podpisi volivcev, je ta, da mu posameznik to sam sporoči. **Gre za stalno prakso, ki jo je kot ustrezno prepoznalo tudi ustavno sodišče**.

**Sklepni argument**

Visoka stopnja politične kulture, ki jo vsakodnevno tudi sama zasledujem, nam narekuje, da kot demokratična družba, pri ugotavljanju politične odgovornosti, izhajamo iz vsebinskih kriterijev.

**Spoštovanje moralnih in etičnih načel, spoštovanje pravne države, ničelna toleranca do kršitev človekovih pravic in temeljnih svoboščin**, so predpostavke, ki bi jih morali upoštevati pri očitkih in ugotavljanju politične odgovornosti.

Vse naštete vrednote vsakodnevno spoštujem in zato predlagatelj te interpelacije v svoji vsebini z ničemer ni mogel dokazati nasprotno. Da je naše delo s temi vrednotami opazno tudi širše kaže tudi pismo podpore s pohvalami našega delovanja s strani predstavnika Urada visokega komisarja Združenih narodov za begunce.

Naj zaključim s citati:

* **papeža Frančiška** ob dnevu migrantov in beguncev: »Da ohranimo naš skupni dom in ga naredimo vse bolj v skladu z originalnim božjim načrtom, se moramo zavezati k mednarodnemu sodelovanju, globalni solidarnosti in lokalnim prizadevanjem, da ne izključujemo nikogar.«
* **dr. Janeza Drnovška**: »Dajmo vsaj toliko pomagat kot ljudje, a ste vi ljudje ali kaj ste.«
* **Huga Storeya**, sodnika na področju azila in migracij: »Vsi odločevalci na tem svetu bi morali izhajati iz spoštovanja človekovega dostojanstva.«

K temu vas, spoštovani poslanke in poslanci, tudi pozivam.

1. <https://euaa.europa.eu/latest-asylum-trends-asylum> [↑](#footnote-ref-1)